1. L-Unjoni Ewropea ttenni l-impenn qawwi u l-appoġġ kontinwu tagħha għat-transizzjoni demokratika u ekonomika tal-Myanmar/Burma f'konformità mal-Qafas Komprensiv kif adottat mill-Kunsill fit-22 ta' Lulju 2013. Hija tilqa' l-kooperazzjoni msaħħa bejn l-UE u l-Myanmar/Burma, inkluż l-organizzazzjoni ta' żewġ sessjonijiet ta' Djalogu dwar id-Drittijiet tal-Bniedem bejn l-UE u l-Myanmar/Burma, l-iffirmar ta' ftehim ta' qafas bejn il-Bank Ewropew tal-Investiment u l-Gvern tal-Myanmar/Burma, in-negozjati li jinsabu għaddejjin dwar Ftehim ta' Protezzjoni tal-Investiment bejn l-UE u l-Myanmar/Burma u li l-UE reċentement ingħaqdet mal-Inizjattiva għall-Promozzjoni tad-Drittijiet u l-Prattiki Fundamentali tax-Xogħol fil-Myanmar/Burma. 2. L-elezzjonijiet fl-2015 ser ikunu pass importanti fit-transizzjoni demokratika tal-Mjanmar/Burma u opportunità biex jiġi kkonfermat li r-riformi huma irriversibbli. Il-Kunsill jilqa' l-organizzazzjoni ta' djalogu politiku f'diversi formati bejn atturi ewlenin, inklużi l-President, il-kelliema tal-Parlament, il-Kap Kmandant, l-oppożizzjoni u l-partiti politiċi etniċi. It-twettiq tal-elezzjonijiet f'ambjent paċifiku ser jikkontribwixxi lejn Myanmar/Burma demokratika bbażata fuq ir-rispett għad-drittijiet tal-bniedem u l-istat tad-dritt għall-popolazzjoni kollha tagħha. 3. L-Unjoni Ewropea ssegwi mill-qrib in-negozjati bejn il-Gvern tal-Myanmar/Burma u l-gruppi armati etniċi dwar it-test ta' ftehim ta' waqfien mill-ġlied fil-pajjiż kollu u tħeġġeġ progress kontinwu lejn l-iffirmar. Hija tħeġġeġ lill-mexxejja kollha biex ikomplu jaħdmu flimkien lejn il-paċi u r-rikonċiljazzjoni nazzjonali, f'konformità mal-aspirazzjonijiet tal-poplu tal-Myanmar/Burma. 4. Il-Kunsill jafferma mill-ġdid is-sejħa tiegħu għat-twettiq ta' elezzjonijiet demokratiċi, inklussivi, kredibbli u trasparenti li fihom il-poplu kollu tal-Myanmar/Burma, inklużi persuni li jappartjenu għall-minoranzi, ikunu jistgħu jeżerċitaw bis-sħiħ id-drittijiet politiċi tagħhom u jitfgħu l-vot tagħhom u fejn jiġu żgurati opportunitajiet indaqs għall-kandidati kollha. Il-parteċipazzjoni tan-nisa fil-proċess elettorali għandha tiġi mħeġġa. Rispett sħiħ lejn id-drittijiet fundamentali inklużi l-libertajiet ta' espressjoni, ta' assoċjazzjoni u ta' għaqda huwa kruċjali biex jiġi żgurat proċess miftuħ u inklużiv. 5. Arranġamenti għal dawk li qabel kienu detenturi ta' Karta ta' Reġistrazzjoni Temporanja għandhom b'mod urġenti jiġu implimentati u jiġu żgurati r-rappreżentazzjoni u l-parteċipazzjoni politika tagħhom. It-tneħħija tad-dritt tal-vot ta' detenturi tal-karta bajda tirriskja li tistimula aktar is-sentiment ta' aljenazzjoni tar-Rohingya. Soluzzjoni dejjiema għall-kwistjoni taċ-ċittadinanza tkun tikkontribwixxi wkoll biex jiġu indirizzati l-kawżi ewlenin tal-kriżi migratorja fil-baħar Andaman. Il-Kunsill jinsab imħasseb dwar is-sitwazzjoni mwiegħra ta' eluf ta' migranti fil-Baħar Andaman u jenfasizza l-ħtieġa għal rispons reġjonali biex jiġu salvati l-ħajjiet u indirizzat it-traffikar tal-bnedmin. 6. L-Unjoni Ewropea tilqa' l-istedina tal-Kummissjoni Elettorali tal-Unjoni biex tosserva l-elezzjonijiet fl-2015. Hija tħeġġeġ it-tkomplija ta' konsultazzjonijiet bejn il-Kummissjoni Elettorali tal-Unjoni u l-partiti politiċi u s-soċjetà ċivili biex jiżguraw it-tmexxija bla xkiel tal-elezzjonijiet. 7. Il-Kunsill japprezza l-kooperazzjoni tajba bejn il-Kummissjoni Elettorali tal-Unjoni u l-imsieħba internazzjonali tagħha fit-tħejjija tal-elezzjonijiet. F'dan il-kuntest, l-Unjoni Ewropea qed tipprovdi appoġġ elettorali biex il-prattiki ta' ġestjoni elettorali jsiru konformi mal-istandards internazzjonali. Dan ser ikopri l-monitoraġġ tal-elezzjoni lokali, l-edukazzjoni tal-votant, is-sensibilizzazzjoni pubblika mmirata lejn il-minoranzi u l-assistenza għall-iżvilupp tal-kapaċità tal-media. It-trasparenza u l-aċċess bla xkiel mill-media u l-osservaturi ser isaħħu l-fiduċja tal-pubbliku fl-integrità tal-elezzjonijiet. 8. L-Unjoni Ewropea tilqa' l-adozzjoni b'kunsens tar-riżoluzzjonijiet dwar is-'Sitwazzjoni tad-Drittijiet tal-Bniedem fil-Myanmar' fl-Assemblea Ġenerali tan-Nazzjonijiet Uniti u l-Kunsill tad-Drittijiet tal-Bniedem u tħeġġeġ lill-Gvern tal-Myanmar/Burma biex jimplimenta r-rakkomandazzjonijiet. Ara l-paġna tal-laqgħa